দাদুর কাছে সঙ্গীতের প্রাথমিক পাঠ নিয়ে কলেজে আর একটি পর্যায় শুরু হয় নীলের— ব্যান্ড ও গিটার। কোনও প্রথাবদ্ধ প্রশিক্ষণ ছাড়াই, নিজের চেষ্টাতেই গিটার বাজানো রপ্ত করেছেন নীল। প্রথমে সেমি-রক, তার পরে ফোক। ‘‘সাহস করেই শুরু করেছিলাম, তার পর যখন দেখলাম যে সবার ভাল লাগছে, কন্টিনিউ করলাম। কিন্তু একটা সময় পরে নিয়মিত গান গাওয়া ছাড়তে হল, কারণ ততদিনে অভিনয় করব বলে ঠিক করেছি। দুটোই আমার নেশা ছোটবেলা থেকে। কিন্তু পেশার জন্য দুটো অ্যাডিকশনের মধ্যে একটাকে তো ছাড়তেই হবে! এখনও অবসর সময়ে গিটার নিয়ে বসি, নিজের ভাল লাগার জন্যই গান করি। শো একদমই করি না। আসলে তার জন্য আলাদা চর্চার প্রয়োজন হয়। আমি মনে করি, স্টেজে উঠে মানুষকে ঠকানোর কোনও মানে হয় না। যেটা করব, সেটা ভাল ভাবেই করব।’’